En morfar, en skraber, en powernap eller slet og ret en middagslur. Kært barn har mange navne, og for nogle mennesker er middagsluren så kær, at den er blevet en fast del af hverdagen. 62-årige Andreas Hove ejer et Ørne- og Naturreservat nær Blokhus og et transportfirma i Nørresundby, og man skal stå tidligt op, hvis man skal gøre sig nogle forhåbninger om at kunne følge med ham. Klokken halv fem hver morgen står han nemlig ud af sengen. Selvom Andreas Hove er et travlt menneske, har han tid til at lukke af for omverden. Han tager sig nemlig cirka en times middagslur - hver dag. - Jeg synes det er pragtfuldt. Når jeg vågner, har jeg det fantastisk, og så er jeg klar til at fortsætte med mit arbejde, siger Andreas Hove. Også den 57-årige førtidspensionist Bodil Lillienskjold fra Aalborg har i snart tyve år taget sig en middagslur. - Nogle nætter sover jeg ikke så længe, så for at kunne klare dagen sover jeg en times tid, siger Bodil Lillienskjold. Masser af forskning viser at en middagslur får humøret til at stige og evnen til at præstere bliver forbedret. - Jeg synes i hvert fald, det er sundt lige at lukke af fra det hele, og jeg er rigtig frisk bagefter, siger Bodil Lillienskjold.

Referat:
En middagslur er helt fantastisk. Det er der i hvert fald mange nordjyder, der mener, og nogle af dem har endda gjort middagsluren til en fast del af deres hverdag.